PRIOPĆENJE ZA MEDIJE
Vrgorac, 12. Listopada, 2026.
Izložba o hrvatskim pustolovima „Omaž prvima“ stiže u Vrgorac
Vrgorac će u srijedu, 14. listopada 2026. godine, u 18 sati u novouređenoj Gradskoj knjižnici Vrgorac ugostiti izložbu „Omaž prvima“, posvećenu hrvatskim putopiscima, istraživačima i pustolovima koji su svojim putovanjima, djelima i pričama približavali svijet generacijama nakon njih. Uvodnu riječ na otvorenju održat će proslavljeni alpinist, putopisac i filmski autor Stipe Božić, jedan od istaknutih protagonista izložbe.
Događanje povezuje Festival pustolova „Mate Svjetski“ s programom Gradske knjižnice Vrgorac te označava početak lokalnog obilježavanja Mjeseca hrvatske knjige. Posebno mjesto u vrgorskom predstavljanju izložbe zauzimaju Mate Šimunović, poznat kao Mate Svjetski i jedan od prvih pravih pustolova i Stipe Božić, čije su životne priče i pothvati važan dio identiteta i pustolovne baštine vrgorskog kraja.
Izložba je nastala u suradnji Croatian Travel Festivala, Muzeja grada Šibenika i Etnografskog muzeja u Zagrebu, u okviru jubilarnog, 15. izdanja Croatian Travel Festivala. Autor koncepcije je Nikola Baraka, a izložba donosi pregled hrvatske putopisne, istraživačke i pustolovne tradicije, od njezinih pionira do suvremenih putnika i autora.
Prvo predstavljanje izložbe održano je u Muzeju grada Šibenika 25. kolovoza 2026. godine, uz program u kojem su sudjelovali Stipe Božić i Marija Živković, muzejska savjetnica Etnografskog muzeja u Zagrebu. Šibenska publika izložbu je mogla razgledati do 17. rujna, a njezin dolazak u Vrgorac omogućuje novoj publici upoznavanje s ljudima koji su obilježili hrvatsku povijest putovanja.
Među predstavljenim imenima su Mirko i Stjepan Seljan, Dragutin Lerman, Josip Franjo Mikulec, Mate Svjetski, Tibor Sekelj, Joža Horvat, dr. Katarina Carić, Željko Malnar, Borna Bebek, Goran Milić, Stipe Božić i Jasen Boko. Njihove različite životne putanje povezuje znatiželja, spremnost na susret s nepoznatim i potreba da iskustva stečena na putovanjima podijele s drugima. „Za Vrgorac ova izložba ima posebno značenje jer među velikanima hrvatske pustolovne tradicije prepoznajemo i ljude ponikle iz našega kraja. Mate Svjetski i Stipe Božić svojim su putovanjima povezivali Vrgorac sa svijetom, a njihove priče i danas nadahnjuju nove generacije. Gostovanjem izložbe nastavljamo čuvati i predstavljati tu baštinu, ali i razvijati suradnju s ustanovama i autorima koji je približavaju široj javnosti“, poručuje organizatorica izložbe u Vrgorcu te ravnateljica Centra za kulturu i baštinu Grada Vrgorca, Žana Pervan – Odak.
Otvorenje u novouređenom prostoru Gradske knjižnice ujedno povezuje putovanja s književnošću i čitanjem. Putopisna djela čitateljima otvaraju mogućnost upoznavanja drugih kultura, prostora i načina života, a ova izložba poziva ih da otkriju i autore čije su priče oblikovale domaću putopisnu tradiciju. Centar za kulturu i baštinu Grada Vrgorca i Gradska knjižnica Vrgorac pozivaju građane, ljubitelje knjige i putovanja te predstavnike medija na otvorenje izložbe „Omaž prvima“ u srijedu, 14. listopada, u 18 sati.

